## ΕΥΡΩΠΑΪΚΑ ΒΡΑΒΕΙΑ ΠΡΟΩΘΗΣΗΣ ΤΗΣ ΕΠΙΧΕΙΡΗΜΑΤΙΚΟΤΗΤΑΣ 2016

**ΕΠΙΧΕΙΡΗΣΙΑΚΟ ΕΓΧΕΙΡΙΔΙΟ**

**ΠΙΝΑΚΑΣ ΠΕΡΙΕΧΟΜΕΝΩΝ**

[*1. ΟΡΙΣΜΟΣ ΚΑΙ ΦΙΛΟΣΟΦΙΑ 3*](#_Toc318105133)

[*1.1. Ένα βραβείο για την αναγνώριση της αριστείας κατά την προώθηση της επιχειρηματικότητας 3*](#_Toc318105134)

[*1.2. Στόχοι 3*](#_Toc318105135)

[*1.3. Η σημασία της επιχειρηματικότητας 3*](#_Toc318105136)

[*1.4. Οφέλη για τους συμμετέχοντες και για τους νικητές των βραβείων 4*](#_Toc318105137)

[*2. ΜΕΘΟΔΟΛΟΓΙΑ 4*](#_Toc318105138)

[*2.1. Ακροατήριο-στόχος 4*](#_Toc318105139)

[*2.2. Κατηγορίες 4*](#_Toc318105140)

[*2.3. Διαδικασία επιλογής σε δύο στάδια 5*](#_Toc318105141)

[*2.3.1. Εθνικό επίπεδο 6*](#_Toc318105142)

[*2.3.2. Ευρωπαϊκό επίπεδο 6*](#_Toc318105143)

[*2.4. Κριτήρια επιλεξιμότητας 7*](#_Toc318105144)

[*2.5. Κριτήρια για την απονομή των βραβείων 9*](#_Toc318105145)

[*3. ΕΘΝΙΚΗ ΑΞΙΟΛΟΓΗΣΗ ΚΑΙ ΕΠΙΛΟΓΗ 9*](#_Toc318105146)

[*3.1. Κριτήρια επιλεξιμότητας 9*](#_Toc318105147)

[*3.2. Κριτήρια επιλογής 10*](#_Toc318105148)

[*3.3. Επιλογή των υποψηφιοτήτων 10*](#_Toc318105149)

# 1. ΟΡΙΣΜΟΣ ΚΑΙ ΦΙΛΟΣΟΦΙΑ

## 1.1. Ένα βραβείο για την αναγνώριση της αριστείας κατά την προώθηση της επιχειρηματικότητας

Τα Ευρωπαϊκά Βραβεία Προώθησης της Επιχειρηματικότητας, που καθιερώθηκαν από την Ευρωπαϊκή Επιτροπή, αναγνωρίζουν και επιβραβεύουν σημαντικές πρωτοβουλίες που υποστηρίζουν την επιχειρηματικότητα. Τα βραβεία, που θεσμοθετήθηκαν το 2005, δεν είναι ένας απλός διαγωνισμός αλλά αποσκοπούν και στην αύξηση της ενημέρωσης γύρω από τις επιχειρήσεις, τόσο όσον αφορά στις πολιτικές που ακολουθούν όσο και στα πρακτικά αποτελέσματά τους, και στην επιβράβευση της επιτυχίας.

Κάθε χρόνο ανακηρύσσονται πανευρωπαϊκά οι νικητές των βραβείων οι οποίοι αποτελούν παράδειγμα προς μίμηση για όλους.

Η γεωγραφική εμβέλεια του διαγωνισμού καλύπτει τα 28 κράτη μέλη[[1]](#footnote-1) της Ευρωπαϊκής Ένωσης, καθώς και τις συνδεδεμένες στο πρόγραμμα για την Ανταγωνιστικότητα και την Καινοτομία (CIP) χώρες, δηλαδή την Ισλανδία, τη Νορβηγία, τη Σερβία και την Τουρκία.

## 1.2. Στόχοι

1. 1. Να εντοπιστούν και να αναγνωριστούν οι επιτυχημένες δραστηριότητες και πρωτοβουλίες προώθησης των επιχειρήσεων και της επιχειρηματικότητας.
2. 2. Να προβληθούν και να διαδοθούν τα παραδείγματα των βέλτιστων πολιτικών και πρακτικών επιχειρηματικότητας.
3. 3. Να ενημερωθεί περαιτέρω η κοινή γνώμη για τον ρόλο των επιχειρηματιών στην κοινωνία
4. 4. Να λειτουργήσουν τα Βραβεία ως πηγή ενθάρρυνσης και έμπνευσης για επίδοξους επιχειρηματίες.

## 1.3. Η σημασία της επιχειρηματικότητας

Η φιλική προς την επιχειρηματικότητα πολιτική συνδέεται εγγενώς με τις ανάγκες των μικρών και μεσαίων επιχειρήσεων (ΜΜΕ), ζωτικό κομμάτι της ευρωπαϊκής οικονομίας που αντιπροσωπεύει ποσοστό άνω του 99% των ευρωπαϊκών επιχειρήσεων. Ο τομέας των ΜΜΕ συμβάλλει στην καινοτομία, αποτελεί πηγή ανταγωνισμού, παρέχει ευελιξία στην αγορά εργασίας και, το σημαντικότερο, αποτελεί πηγή θέσεων απασχόλησης.

Η Γενική Διεύθυνση Εσωτερικής Αγοράς, Βιομηχανίας, Επιχειρηματικότητας και ΜΜΕ φροντίζει επομένως να επιβραβεύσει τις πρωτοβουλίες που διευκολύνουν την επιχειρηματική δραστηριότητα, ιδίως αναγνωρίζοντας τη σημασία της επιχειρηματικότητας.

Λόγω του γεωγραφικού και πολιτισμικού εύρους των συμμετοχών από όλη την Ευρωπαϊκή Ένωση, οι βέλτιστες πρακτικές θα αντικατοπτρίζουν κατά πάσα πιθανότητα τους διαφορετικούς τρόπους με τους οποίους οι περιφέρειες, τα κέντρα, οι πόλεις, οι κωμοπόλεις και οι κοινότητες ενσωματώνουν με δημιουργικό τρόπο πλαίσια και πρακτικές φιλικά προς την επιχειρηματικότητα.

## 1.4. Οφέλη για τους συμμετέχοντες και για τους νικητές των βραβείων

Όλοι οι συμμετέχοντες που προτάθηκαν από τη χώρα τους ως υποψήφιοι για τα Ευρωπαϊκά Βραβεία Προώθησης της Επιχειρηματικότητας καλούνται να δώσουν το παρόν στην τελετή της απονομής.

Πληροφορίες όσον αφορά τις πρωτοβουλίες όλων των υποψηφίων θα αναρτηθούν στον δικτυακό τόπο των Ευρωπαϊκών Βραβείων Προώθησης της Επιχειρηματικότητας, έτσι ώστε να είναι διαθέσιμες σε όσο το δυνατόν ευρύτερο κοινό. Στο πλαίσιο της επικοινωνιακής εκστρατείας και της εκστρατείας των μέσων κοινωνικής δικτύωσης θα δημοσιοποιηθούν τα ονόματα των υποψηφίων, οι οποίοι θα συγκεντρώσουν το ενδιαφέρον.

Υπάρχουν δύο είδη νικητών: οι νικητές βραβείου κατηγορίας για τη δημιουργική εφαρμογή πρακτικών επιχειρηματικότητας και ένας συνολικός νικητής του Μεγάλου βραβείου της Κριτικής Επιτροπής. Πέρα από την απονομή του βραβείου, αναγνωρίζεται η δημιουργικότητα των νικητών και η επιτυχημένη πρακτική εφαρμογή της. Έτσι, οι νικητές θα μπορούν να εμπνεύσουν με το παράδειγμά τους άλλους επιχειρηματίες από όλη την Ευρωπαϊκή Ένωση.

Οι επικοινωνιακές δραστηριότητες θα διεξάγονται τόσο σε εθνικό όσο και σε ευρωπαϊκό επίπεδο ώστε να εξασφαλίζεται ότι οι νικητές θα έχουν την αναγνώριση που τους αξίζει τόσο στον τόπο τους όσο και στα κυριότερα ευρωπαϊκά μέσα μαζικής επικοινωνίας.

# 

# 2. ΜΕΘΟΔΟΛΟΓΙΑ

## 

## 2.1. Ακροατήριο-στόχος

Ο διαγωνισμός είναι ανοικτός στις δημόσιες αρχές της Ε.Ε. ή στις συνδεδεμένες στο πρόγραμμα για την Ανταγωνιστικότητα και την Καινοτομία (CIP) χώρες της Ισλανδίας, της Νορβηγίας, της Σερβίας και της Τουρκίας. Δυνατότητα συμμετοχής έχουν εθνικές οργανώσεις, κωμοπόλεις, πόλεις, περιφέρειες και κοινότητες καθώς και συμπράξεις δημόσιου και ιδιωτικού τομέα μεταξύ αφενός δημόσιων αρχών και, αφετέρου, επιχειρηματιών, εκπαιδευτικά προγράμματα και επιχειρησιακοί οργανισμοί.

## 2.2. Κατηγορίες

Υπάρχουν έξι κατηγορίες βραβείων, κάθε μία από τις οποίες επιβραβεύει τις τοπικές, περιφερειακές ή εθνικές πρωτοβουλίες που λειτουργούν επιτυχημένα ως μοχλοί προόδου των επιχειρηματικών επιδόσεων:

1. **Προώθηση της επιχειρηματικότητας:** επιβραβεύονται πρωτοβουλίες σε εθνικό, περιφερειακό ή τοπικό επίπεδο, οι οποίες προωθούν την επιχειρηματική αντίληψη, ιδιαίτερα σε νέους ανθρώπους και γυναίκες.

*Παραδείγματα*: *Εκδηλώσεις και εκστρατείες για την προώθηση της εικόνας της επιχειρηματικότητας και των επιχειρηματιών και μια φιλοσοφία που ενθαρρύνει τη δημιουργικότητα, την καινοτομία και την αποδοχή κινδύνου.*

1. **Επένδυση στις επιχειρηματικές δεξιότητες:** επιβραβεύονται πρωτοβουλίες σε εθνικό, περιφερειακό ή τοπικό επίπεδο που στοχεύουν στη βελτίωση των επιχειρηματικών και διαχειριστικών δεξιοτήτων.

*Παραδείγματα: Προώθηση ειδικών δεξιοτήτων όπως τεχνικές δεξιότητες στον βιοτεχνικό τομέα, γλωσσικές ικανότητες, επιμόρφωση σε υπολογιστές, προγράμματα κινητικότητας και καθοδήγησης για επιχειρηματίες, επιχειρηματική εκπαίδευση σε σχολεία και πανεπιστήμια.*

1. **Βελτίωση του επιχειρηματικού περιβάλλοντος:** επιβραβεύονται καινοτόμες πολιτικές σε εθνικό, περιφερειακό ή τοπικό επίπεδο που προάγουν το ξεκίνημα και την ανάπτυξη επιχειρήσεων, απλοποιούν τη νομοθεσία και τις διοικητικές διαδικασίες για επιχειρήσεις και εφαρμόζουν την αρχή «Προτεραιότητα στις Μικρές Επιχειρήσεις» (Think Small First) προς όφελος των μικρών και μεσαίων επιχειρήσεων.

*Παραδείγματα: Μέτρα για τη διευκόλυνση της πρόσβασης στις αγορές δημόσιων συμβάσεων για ΜΜΕ, μείωση της γραφειοκρατίας, προώθηση νέων επιχειρήσεων στο ξεκίνημά τους, ενίσχυση της προώθησης των δυνατοτήτων καινοτομίας που προσφέρουν οι τεχνολογίες πληροφορικής και επικοινωνιών (ΤΠΕ) και το ηλεκτρονικό επιχειρείν (e-business).*

1. **Υποστήριξη στη διεθνοποίηση της επιχείρησης:** επιβραβεύονται πολιτικές και οι πρωτοβουλίες που ενθαρρύνουν τις επιχειρήσεις σε εθνικό, περιφερειακό ή τοπικό επίπεδο και ειδικά τις μικρές και μεσαίες επιχειρήσεις ώστε να επωφεληθούν από τις ευκαιρίες που προσφέρουν οι αγορές τόσο εντός όσο και εκτός Ευρωπαϊκής Ένωσης.

*Παραδείγματα: Προγράμματα για τη δημιουργία, διατήρηση και υποστήριξη διεθνών επιχειρηματικών συνεργασιών, πληροφορίες ή συνδυαστικά εργαλεία, υπηρεσίες ή προγράμματα υποστήριξης που βοηθούν τις ΜΜΕ να επεκταθούν στο εξωτερικό.*

1. **Υποστήριξη της ανάπτυξης των πράσινων αγορών και της αποδοτικής χρήσης των πόρων:** επιβραβεύονται οι πολιτικές και οι πρωτοβουλίες σε εθνικό, περιφερειακό ή τοπικό επίπεδο που υποστηρίζουν την πρόσβαση των ΜΜΕ στις πράσινες αγορές και βοηθούν στη βελτίωση της αποδοτικής χρήσης των πόρων τους μέσω, παραδείγματος χάρη, της ανάπτυξης των πράσινων δεξιοτήτων και της εξεύρεσης εταίρων, καθώς και της χρηματοδότησης.
2. **Υπεύθυνη και συνολική επιχειρηματικότητα:** επιβραβεύονται εθνικές, περιφερειακές και τοπικές πρωτοβουλίες από τις αρχές ή τις συμπράξεις δημόσιου και ιδιωτικού τομέα που προάγουν την εταιρική κοινωνική ευθύνη σε μικρές και μεσαίες επιχειρήσεις. Στα πλαίσια της κατηγορίας αυτής, επιβραβεύονται επίσης προσπάθειες για την προώθηση της επιχειρηματικότητας σε μη προνομιούχες ομάδες, όπως για παράδειγμα σε ανέργους και, κυρίως, σε μακροχρόνια ανέργους, σε νόμιμους μετανάστες, σε άτομα με αναπηρία ή σε άτομα που προέρχονται από εθνοτικές μειονότητες.

*Παραδείγματα: κοινωνικές ή μη κερδοσκοπικές επιχειρήσεις που συμβάλλουν στις κοινωνικές ανάγκες μέσω της επιχειρηματικότητας.*

Η ευρωπαϊκή Κριτική Επιτροπή απονέμει επίσης το Μεγάλο Βραβείο της Κριτικής Επιτροπής στην υποψηφιότητα οποιασδήποτε κατηγορίας κρίνεται ως η πιο ευρηματική και δημιουργική πρωτοβουλία που προάγει την επιχειρηματικότητα.

## 2.3. Διαδικασία επιλογής σε δύο στάδια

Υπάρχουν δύο στάδια επιλογής για τη συμμετοχή στον διαγωνισμό των Ευρωπαϊκών Βραβείων Προώθησης της Επιχειρηματικότητας. Το πρώτο στάδιο πραγματοποιείται σε εθνικό επίπεδο και μόνο εφόσον ολοκληρωθεί το στάδιο της εθνικής επιλογής μπορεί να εξεταστεί η υποψηφιότητα των συμμετεχόντων στο διαγωνισμό για την απονομή των Ευρωπαϊκών Βραβείων.

## 2.3.1. Εθνικό επίπεδο

Κάθε συμμετέχουσα χώρα ορίζει έναν Συντονιστή Ε.Β.Π.Ε., προηγουμένως γνωστό με την ονομασία SPOC ή ενιαίο σημείο επαφής.

Ο Εθνικός Συντονιστής προωθεί τα Ευρωπαϊκά Βραβεία Προώθησης της Επιχειρηματικότητας στη χώρα του και καλεί όλους όσοι ανέλαβαν σχετικές πρωτοβουλίες να συμμετάσχουν στην εθνική διαδικασία επιλογής. Οι **προθεσμίες σε κάθε χώρα αποφασίζονται από τον οικείο Συντονιστή**.

Ο Συντονιστής μπορεί να αποφασίσει όσον αφορά τη διοργάνωση εθνικού διαγωνισμού και τελετής απονομής βραβείων. Η Ευρωπαϊκή Επιτροπή προσφέρει ένα τυποποιημένο δελτίο συμμετοχής σε περίπτωση που οι Συντονιστές επιθυμούν να το χρησιμοποιήσουν σε εθνικό επίπεδο.

Οι Συντονιστές λειτουργούν ως γραφείο υποστήριξης (help desk) για πιθανούς συμμετέχοντες που χρειάζονται διευκρινίσεις ή καθοδήγηση κατά τη διαδικασία υποβολής της αίτησης. Στο παρόν έγγραφο εξηγούνται οι κατευθυντήριες γραμμές για την επιλογή των υποψηφιοτήτων.

Μόλις παραληφθούν οι συμμετοχές, οι Συντονιστές θα επιλέξουν έως δύο πρωτοβουλίες από δύο διαφορετικές κατηγορίες ως υποψήφιες της χώρας τους για τα Ευρωπαϊκά Βραβεία Προώθησης της Επιχειρηματικότητας.

Η διαδικασία λήψης αποφάσεων εναπόκειται στη διακριτική ευχέρεια των Συντονιστών κάθε χώρας, ωστόσο, κάθε χώρα πρέπει να είναι σε θέση να τεκμηριώσει τις επιλογές της με διαφανείς διαδικασίες αναφοράς - π.χ. τήρηση πρακτικών της συνεδρίασης επιλογής - εφόσον ζητηθεί από την Ευρωπαϊκή Επιτροπή.

Κάθε χώρα έχει κατ’ ανώτατο όριο δύο εθνικούς υποψηφίους σε δύο διαφορετικές κατηγορίες για τα Ευρωπαϊκά Βραβεία Προώθησης της Επιχειρηματικότητας.

Οι συμμετοχές στο ευρωπαϊκό επίπεδο μπορούν να υποβάλλονται σε οποιαδήποτε από τις επίσημες γλώσσες της Ε.Ε. Η προθεσμία που έχουν οι Συντονιστές για την ηλεκτρονική υποβολή των εθνικών τους υποψηφίων για το δεύτερο και τελικό στάδιο των Ευρωπαϊκών Βραβείων Προώθησης της Επιχειρηματικότητας είναι έως το πέρας των εργασιών, την 01 Ιούλιος 2016.

Στο δεύτερο στάδιο, οι συμμετοχές θα πρέπει να αποστέλλονται **μόνο ηλεκτρονικά**, **τόσο σε έγγραφο pdf όσο και σε έγγραφο word**.

**Τα δελτία συμμετοχής θα πρέπει να υποβάλλονται στη διεύθυνση:** [Andrew.Dec@lowassociates.eu](mailto:Andrew.Dec@lowassociates.eu)

## 

## 2.3.2. Ευρωπαϊκό επίπεδο

Μόλις οι Συντονιστές υποβάλλουν τον ένα ή τους δύο κατά μέγιστο όριο εθνικούς υποψηφίους, διαβιβάζονται στην Ευρωπαϊκή Επιτροπή τα δελτία συμμετοχής[[2]](#footnote-2) (10 σελίδες κατά μέγιστο όριο).

Τα μέλη της ευρωπαϊκής Κριτικής Επιτροπής επιλέγονται από την Ευρωπαϊκή Επιτροπή.

Η Κριτική Επιτροπή περιλαμβάνει έναν εκπρόσωπο της ακαδημαϊκής κοινότητας, μια επιχειρηματική οργάνωση, έναν εκπρόσωπο από τη χώρα που ασκεί την προεδρία κατά το Εαρινό Ευρωπαϊκό Συμβούλιο, ο οποίος θα μπορούσε να είναι επιχειρηματίας, επιχειρηματική οργάνωση ή υψηλά ιστάμενος κυβερνητικός εκπρόσωπος του κράτους, και έναν υψηλά ιστάμενο κυβερνητικό εκπρόσωπο του κράτους που ασκεί την προεδρία κατά το Φθινοπωρινό Ευρωπαϊκό Συμβούλιο για το συγκεκριμένο έτος. Υπάρχουν επίσης δύο μόνιμοι αντιπρόσωποι, ένας από τη ΓΔ Επιχειρήσεων και Βιομηχανίας και ένας από την Επιτροπή των Περιφερειών. Η Επιτροπή προσκαλεί επίσης τον νικητή του Μεγάλου Βραβείου της Κριτικής Επιτροπής κάθε έτους να συμμετέχει ως μέλος της Κριτικής Επιτροπής το επόμενο έτος.

Τηρείται βάση δεδομένων των συμμετεχόντων και τα μέλη της Κριτικής Επιτροπής λαμβάνουν όλες τις συμμετοχές σε ηλεκτρονικά αρχεία. Πρόσθετες πληροφορίες παρέχονται μετά από αίτηση.

Η Κριτική Επιτροπή συνεδριάζει στις Βρυξέλλες για να συσκεφθεί σχετικά με τις συμμετοχές. Τα μέλη της διορίζουν πρόεδρο του οποίου ή της οποίας η ψήφος θα είναι καθοριστική σε περίπτωση ισοψηφίας, ενώ ένας γραμματέας από το συμβεβλημένο γραφείο παρίσταται στην συνεδρίαση της Κριτικής Επιτροπής.

Η Κριτική Επιτροπή επιλέγει τους επικρατέστερους από τον κατάλογο των συμμετοχών.

Κατά τη συνεδρίαση, επιλέγεται ένας νικητής για κάθε κατηγορία από τον κατάλογο των επικρατέστερων, όπως επίσης και ο συνολικός νικητής του Μεγάλου Βραβείου της Κριτικής Επιτροπής. Η Κριτική Επιτροπή προβαίνει στην επιλογή της με βάση τα κριτήρια επιλεξιμότητας και απονομής που περιγράφονται στη συνέχεια.

Η Κριτική Επιτροπή μπορεί να αποφασίσει να μετακινήσει μια συμμετοχή σε διαφορετική κατηγορία εάν πιστεύει ότι ενδείκνυται κάτι τέτοιο και μπορεί να αποφασίσει να μην απονείμει βραβείο εάν θεωρήσει ανεπαρκή την ποιότητα των συμμετοχών.

Η Κριτική Επιτροπή γνωστοποιεί τα συμπεράσματα της σύσκεψής της στην Ευρωπαϊκή Επιτροπή, η οποία θα κατονομάσει τους νικητές σε κάθε κατηγορία και τον νικητή του Μεγάλου Βραβείου της Κριτικής Επιτροπής. Η απόφαση της Κριτικής Επιτροπής είναι οριστική.

Όλοι οι υποψήφιοι προσκαλούνται στην τελετή απονομής, κατά την οποία ανακηρύσσονται οι νικητές κάθε κατηγορίας και ο νικητής του Μεγάλου Βραβείου της Κριτικής Επιτροπής.

## 

## 2.4. Κριτήρια επιλεξιμότητας

Ο διαγωνισμός είναι ανοιχτός σε όλες τις τοπικές, περιφερειακές και εθνικές αρχές της Ε.Ε. ή στις συνδεδεμένες στο πρόγραμμα για την Ανταγωνιστικότητα και την Καινοτομία (CIP) χώρες της Ισλανδίας, της Νορβηγίας, της Σερβίας και της Τουρκίας. Σε αυτές συγκαταλέγονται κωμοπόλεις, πόλεις, περιφέρειες και κοινότητες, καθώς και συμπράξεις δημόσιου και ιδιωτικού τομέα μεταξύ αφενός δημοσίων αρχών και, αφετέρου, επιχειρηματιών, εκπαιδευτικά προγράμματα, επιχειρήσεις και οργανώσεις επιχειρήσεων.

Κοινές υποψηφιότητες από περισσότερες της μίας χώρας για διασυνοριακές πρωτοβουλίες γίνονται επίσης δεκτές, στον βαθμό που υποστηρίζονται από όλες τις ενδιαφερόμενες χώρες.

Ο στόχος των Ευρωπαϊκών Βραβείων Προώθησης της Επιχειρηματικότητας είναι η επιβράβευση πολιτικών που προάγουν την επιχειρηματικότητα σε τοπικό, περιφερειακό ή εθνικό επίπεδο. Συνεπώς, τα Βραβεία είναι ανοικτά σε όλες τις δημόσιες αρχές που είναι υπεύθυνες για τη χάραξη πολιτικής.

**Οι δημόσιες αρχές** ορίζονται με βάση το εθνικό πλαίσιο της κάθε συμμετέχουσας χώρας και μπορεί να περιλαμβάνουν θεσμικά όργανα χάραξης πολιτικής, χρηματοδοτικούς φορείς και εκτελεστικούς οργανισμούς.

Τα Βραβεία είναι επίσης ανοικτά σε συμπράξεις δημόσιου και ιδιωτικού τομέα, δηλαδή «μορφές συνεργασίας των δημόσιων αρχών με τον ιδιωτικό τομέα που αποσκοπούν στην εξασφάλιση της χρηματοδότησης, της κατασκευής, της ανακαίνισης, της διαχείρισης ή της συντήρησης μιας υποδομής ή στην παροχή μιας υπηρεσίας»[[3]](#footnote-3)

**Οι συμπράξεις δημόσιου και ιδιωτικού τομέα** περιλαμβάνουν τα εξής:

1. • χρηματοδοτική συμφωνία βάσει της οποίας ο εταίρος του ιδιωτικού τομέα αναλαμβάνει την εφαρμογή μιας πολιτικής την οποία χαράσσει η δημόσια αρχή,
2. • συμφωνία μεταξύ του εταίρου του ιδιωτικού τομέα και της δημόσιας αρχής βάσει της οποίας ο εταίρος του ιδιωτικού τομέα συμμετέχει - λόγω της εμπειρογνωσίας του, των γνώσεων ή των πόρων του - στη διαδικασία χάραξης πολιτικής, και
3. • ρητή υποστήριξη, όχι απαραιτήτως οικονομικού χαρακτήρα, την οποία παρέχει η δημόσια αρχή στον εταίρο του ιδιωτικού τομέα, στο πλαίσιο ενός συγκεκριμένου έργου. Για τη συμμετοχή στον διαγωνισμό η υποστήριξη αυτή θα πρέπει να είναι ρητή.

Οι συμμετοχές στο διαγωνισμό πρέπει να αναφέρονται σε υπάρχουσες ή πρόσφατες πρωτοβουλίες χάραξης πολιτικής, σε επιχειρηματικές ή εκπαιδευτικές πρωτοβουλίες και στην επιρροή που άσκησαν στην περιφέρεια ή στον τόπο που αφορούν, καταδεικνύοντας την σταδιακή θετική εξέλιξη που σημειώθηκε κατά την παρέλευση μιας περιόδου δύο ετών.

Οι συμμετοχές στο ευρωπαϊκό επίπεδο μπορούν να υποβληθούν σε οποιαδήποτε επίσημη γλώσσα της Ε.Ε. έως το πέρας των εργασιών, την 01 Ιούλιος 2016. Οι συμμετοχές πρέπει να περιλαμβάνουν τα εξής:

1. 1. την κατηγορία βραβείου στην οποία διαγωνίζεται ο υποψήφιος
2. 2. το δελτίο συμμετοχής σε έγγραφο word και σε έγγραφο pdf
3. 3. μία περιπτωσιολογική μελέτη του έργου, ιδανικά με την παροχή ενός τοπικού ή περιφερειακού παραδείγματος – η οποία να περιλαμβάνει, π.χ., ανάλυση της κατάστασης, προκλήσεις, δημιουργική λύση / επιχειρηματική στρατηγική, υλοποίηση, αποτελέσματα και μελλοντικό πρόγραμμα υλοποίησης
4. 4. υποστήριξη από έναν υψηλά ιστάμενο τοπικό πολιτικό, επιχειρηματία ή καθηγητή - το παρόν θα πρέπει να επισυνάπτεται ως υπογεγραμμένο έγγραφο pdf
5. 5. στοιχεία επικοινωνίας
6. 6. ηλεκτρονική υπογραφή του εκπροσώπου από τον υποβληθέντα οργανισμό
7. 7. Υλικό σε εκτυπωμένη μορφή δεν γίνεται δεκτό πλέον σε ευρωπαϊκό επίπεδο

Η προθεσμία για την παραλαβή των συμμετοχών σε εθνικό επίπεδο **αποφασίζεται από τον κάθε Εθνικό Συντονιστή.**

Η προθεσμία για την ηλεκτρονική παραλαβή των ευρωπαϊκών συμμετοχών είναι έως το πέρας των εργασιών, την 01 Ιούλιος 2016.

## 2.5. Κριτήρια για την απονομή των βραβείων

Μόλις μια πρωτοβουλία κριθεί επιλέξιμη για συμμετοχή στον διαγωνισμό, κρίνεται με βάση την επιχειρηματική της αξία.

Κάθε συμμετοχή βαθμολογείται με βάση τα ακόλουθα κριτήρια:

1. 1. Πρωτοτυπία και εφικτότητα: Γιατί είναι επιτυχημένο το έργο; Ποιες είναι οι καινοτόμες πτυχές του;
2. 2. Αντίκτυπος στην τοπική οικονομία: Παροχή αριθμητικών στοιχείων για την τεκμηρίωση των ισχυρισμών όσον αφορά την επιτυχία.
3. 3. Βελτίωση στις σχέσεις των τοπικών ενδιαφερόμενων μερών: Από την υλοποίηση της πρωτοβουλίας αυτής επωφελήθηκαν περισσότερα από ένα ενδιαφερόμενα μέρη; Για ποιο λόγο συμμετείχαν και σε ποιο βαθμό;

4. Δυνατότητα εφαρμογής σε άλλο πλαίσιο: Θα μπορούσε αυτή η προσέγγιση να επαναληφθεί στην ίδια περιοχή και σε άλλο μέρος της Ευρώπης;

# 3. ΕΘΝΙΚΗ ΑΞΙΟΛΟΓΗΣΗ ΚΑΙ ΕΠΙΛΟΓΗ

## 3.1. Κριτήρια επιλεξιμότητας

|  |  |  |
| --- | --- | --- |
| **Ερωτήσεις επιλεξιμότητας** | **Ναι** | **Όχι** |
| Η συμμετοχή παραλήφθηκε την τελευταία ημέρα της προθεσμίας ή νωρίτερα; |  |  |
| Το δελτίο συμμετοχής ήταν υπογεγραμμένο από νόμιμο εκπρόσωπο; |  |  |
| Το δελτίο συμμετοχής ήταν πλήρως συμπληρωμένο και υπογεγραμμένο; |  |  |
| Ο συμμετέχων είναι εγκατεστημένος σε ένα από τα 28 κράτη μέλη ή τις συνδεδεμένες στο πρόγραμμα για την Ανταγωνιστικότητα και την Καινοτομία (CIP) χώρες της Ισλανδίας, της Νορβηγίας, της Σερβίας ή της Τουρκίας; |  |  |
| Ο συμμετέχων υπέβαλε μία μόνο πρωτοβουλία για μία μόνο κατηγορία βράβευσης; |  |  |
| Δίνεται εξήγηση για τη φύση τυχόν σύμπραξης δημόσιου/ιδιωτικού τομέα; |  |  |
| Η υπάρχουσα ή πρόσφατη πρωτοβουλία εφαρμόστηκε κατά την παρέλευση μιας περιόδου δύο ετών; |  |  |
| Η συμμετοχή υποστηρίχθηκε από κάποιον εξωτερικό επιχειρηματία, πολιτικό ή καθηγητή; |  |  |

Εάν όλες οι ερωτήσεις απαντηθούν με «Ναι», η συμμετοχή γίνεται δεκτή.

Εάν μια συμμετοχή δεν πληροί τα κριτήρια επιλεξιμότητας που αναφέρονται παραπάνω, η εθνική επιτροπή επιλογής μπορεί να αποφασίσει να ζητήσει από τον συμμετέχοντα να προβεί στις αναγκαίες τροποποιήσεις - αυτό εναπόκειται απολύτως στην κρίση, στον χρόνο και στη διάθεση της επιτροπής επιλογής.

Μόλις μια συμμετοχή κριθεί επιλέξιμη, υποβάλλεται για επιλογή σε εθνικό επίπεδο.

## 3.2. Κριτήρια επιλογής

Κάθε συμμετοχή αξιολογείται σε σύγκριση με τις υπόλοιπες συμμετοχές της ίδιας κατηγορίας βράβευσης. Μπορεί να εφαρμοστεί ο ακόλουθος πίνακας:

|  |  |
| --- | --- |
| **Ερωτήσεις για την επιλογή** | **Ανώτατο όριο βαθμών** |
| Πρωτοτυπία και εφικτότητα:   * Η πρωτοβουλία ήταν πρωτότυπη και καινοτομική; * Γιατί θεωρήθηκε επιτυχής; | 20 βαθμοί |
| Αντίκτυπος στην τοπική οικονομία:   * Ποιος ήταν ο αντίκτυπος της πρωτοβουλίας στην τοπική οικονομία; * Δημιούργησε θέσεις απασχόλησης; * Η πρωτοβουλία είναι βιώσιμη μελλοντικά; * Ποια θα είναι η θετική μακροπρόθεσμη επίπτωσή της; | 30 βαθμοί |
| Βελτίωση των σχέσεων μεταξύ των τοπικών ενδιαφερόμενων μερών:   * Συμμετείχε στην πρωτοβουλία ο τοπικός πληθυσμός; * Επωφελήθηκαν από το σχέδιο μη προνομιούχες κοινότητες; * Έγιναν σεβαστά τα τοπικά πολιτισμικά, περιβαλλοντικά και κοινωνικά χαρακτηριστικά; | 25 βαθμοί |
| Δυνατότητα εφαρμογής σε άλλο πλαίσιο:   * Η προσέγγιση αυτή μπορεί να επαναληφθεί στην περιφέρεια; * Η προσέγγιση αυτή μπορεί να επαναληφθεί αλλού στην Ευρώπη; * Μπορεί η πρωτοβουλία να αποτελέσει πηγή έμπνευσης για άλλους; * Αναπτύσσονται σχέσεις / συμπράξεις για να μεταδοθούν τα διδάγματα που αντλήθηκαν; | 25 βαθμοί |

Σε κάθε κατηγορία, η συμμετοχή με την υψηλότερη συνολική βαθμολογία ανακηρύσσεται νικήτρια.

Η επιτροπή επιλογής μπορεί να αποφασίσει να εντάξει μια συμμετοχή σε κατηγορία διαφορετική από εκείνη για την οποία κατατέθηκε αρχικά.

## 

## 3.3. Επιλογή των υποψηφιοτήτων

Υποβάλλονται δύο υποψηφιότητες κατά μέγιστο όριο από δύο διαφορετικές κατηγορίες από το εθνικό επίπεδο για να εκπροσωπήσουν τη χώρα τους στο ευρωπαϊκό επίπεδο.

1. Αυστρία, Βέλγιο, Βουλγαρία, Κροατία, Κύπρος, Τσεχική Δημοκρατία, Δανία, Εσθονία, Φινλανδία, Γαλλία, Γερμανία, Ελλάδα, Ουγγαρία, Ιρλανδία, Ιταλία, Λετονία, Λιθουανία, Λουξεμβούργο, Μάλτα, Κάτω Χώρες, Πολωνία, Πορτογαλία, Ρουμανία, Σλοβακία, Σλοβενία, Ισπανία, Σουηδία και Ηνωμένο Βασίλειο. [↑](#footnote-ref-1)
2. Σημείωση προς τους Συντονιστές: το δελτίο συμμετοχής είναι το έντυπο που πρέπει να χρησιμοποιηθεί κατά την υποβολή των υποψηφίων σας στον ευρωπαϊκό διαγωνισμό. Εάν επιθυμείτε, μπορείτε να χρησιμοποιήσετε το ίδιο έντυπο και για το εθνικό επίπεδο. [↑](#footnote-ref-2)
3. Πράσινο Βιβλίο σχετικά με τις συμπράξεις δημοσίου και ιδιωτικού τομέα και το κοινοτικό δίκαιο περί δημοσίων συμβάσεων και συμβάσεων παραχώρησης, COM(2004) 327 τελικό, Βρυξέλλες, 30.04.2004 [↑](#footnote-ref-3)